b'\n_START_ARTICLE_\nMinutnik\n_START_PARAGRAPH_\nMinutnik (ljudsko ime Prenehavnik) je izvir zaganjalnik, ki se nahaja na Gorjancih, na levem bregu potoka Pendirjevka._NEWLINE_Izvira iz \xc5\xa1pranje, prekrite z dolomitnim gru\xc5\xa1\xc4\x8dem v pobo\xc4\x8dju strme grape. Voda priteka na dan v razli\xc4\x8dnih \xc4\x8dasovnih intervalih, po katerih je dobil tudi ime. Spada med v Sloveniji redke zaganjalnike, na Dolenjskem pa je sploh edini izvir tega tipa._NEWLINE_Izvir je od leta 1992 zavarovan kot naravni spomenik.\n_START_SECTION_\nZna\xc4\x8dilnosti\n_START_PARAGRAPH_\nVoda priteka na dan v \xc4\x8dasovnih intervalih, ki so pogojeni s tektonsko zgradbo zaledja izvira in hidrolo\xc5\xa1kimi razmerami. Tako ob su\xc5\xa1i voda privre na dan vsakih 6 minut in te\xc4\x8de 25 sekund. Ob manj\xc5\xa1i namo\xc4\x8denosti terena pretok vode niha od 0,3 do 0,15 litrov na sekundo, voda pa dve minuti te\xc4\x8de mo\xc4\x8dneje in dve minuti \xc5\xa1ibkeje. Ob srednji namo\xc4\x8denosti niha pretok vode od 0,5 do 2 litra na sekundo, voda pa 8 minut te\xc4\x8de mo\xc4\x8dneje, osem minut pa \xc5\xa1ibkeje. Ob visoki namo\xc4\x8denosti je pretok vode ve\xc4\x8dji od 10 l/s, nihanja vode pa ni opaziti. Nihanje vode je pogojeno s tektonsko zgradbo terena. Dovodni kanali, po katerih priteka voda v glavne in stranske podzemne zbiralnike, so namre\xc4\x8d ozki, dotekanje vode v glavne zbiralnike pa je po\xc4\x8dasnej\xc5\xa1a od njenega iztekanja skozi glavni odvodni kanal.\n_START_SECTION_\nLjudska razlaga\n_START_PARAGRAPH_\nLjudska legenda ponuja razlago nihanja vode. Po tej legendi naj bi bilo v gori veliko jezero, v njem pa naj bi \xc5\xbeivela ogromna riba, ki s svojim gobcem ob\xc4\x8dasno zapira pot vodi. Resnica je druga\xc4\x8dna, nihanje vode pa je pogojeno s tektonsko zgradbo terena. Dovodni kanali, po katerih priteka voda v glavne in stranske podzemne zbiralnike so namre\xc4\x8d ozki, dotekanje vode v glavne zbiralnike pa je po\xc4\x8dasnej\xc5\xa1a od njenega iztekanja skozi glavni odvodni kanal.'